**LĪGUMS Nr. SKUS 460/18**

Dārzu un parku atkritumu izvešana

Rīgā 2018. gada 28.septembrī

**VSIA „Paula Stradiņa klīniskā universitātes slimnīca”**, reģistrācijas Nr.40003457109, kuru saskaņā ar statūtiem un 29.08.2018. valdes lēmumu Nr.81 (protokols Nr.30 p.1) “Par pilnvarojuma (paraksttiesību) piešķiršanu” pārstāv valdes locekle Ilze Kreicberga (turpmāk - Pasūtītājs) no vienas puses un

**SIA "Ekozona",** reģistrācijas Nr. 40103347286, tās valdes locekles Initas Spārniņas personā, kas rīkojas uz statūtu pamata, (turpmāk – Izpildītājs), no otras puses, turpmāk abi kopā saukti – Puses, pamatojoties uz iepirkuma „Dārzu un parku atkritumu izvešana”, identifikācijas Nr. PSKUS 2018/66) (turpmāk – iepirkums) rezultātiem noslēdz šādu līgumu (turpmāk – Līgums) par sekojošo:

1. **Līguma priekšmets** 
   1. Pasūtītājs uzdod un Izpildītājs nodrošina lapu un citu zaļo atkritumu – zāles, koku zaru savākšanu, izvešanu un nogādāšanu utilizācijai (turpmāk – Pakalpojums) Rīgā, Pilsoņu ielā 13, (turpmāk – Objekts), turpmāk – Pakalpojumi saskaņā Tehnisko specifikāciju (Līguma 1.pielikums) un Finanšu piedāvājumu (Līguma 2.pielikums), Līguma noteikumiem un spēkā esošo normatīvo aktu prasībām.
   2. Pakalpojuma izpilde notiek saskaņā ar Līgumu, tā pielikumiem un normatīvajos aktos noteikto kārtību, kas attiecas uz Pakalpojuma izpildi, ievērojot Pasūtītāja norādījumus.
   3. Ar kvalitatīvu, Līguma prasībām atbilstošu Pakalpojumu Līguma ietvaros saprotams Pakalpojums, kas atbilst Līguma noteikumiem, normatīvajos aktos noteiktajām prasībām attiecībā uz Pakalpojuma izpildes kvalitāti un Izpildītāja piedāvājumam iepirkumā.
2. **Līgumcena un apmaksas noteikumi**
   1. Kopējā līgumcena nevar pārsniegt EUR 30 000,00 (trīsdesmit tūkstoši *euro*, 00 centi) bez PVN. PVN tiek aprēķināts un maksāts papildus normatīvos aktos noteiktā apmērā un kārtībā.
   2. Samaksa par pienācīgā kvalitātē sniegtajiem Pakalpojumiem tiek noteikta saskaņā ar Finanšu piedāvājumā (Līguma 2.pielikums) norādītajām cenām. Pakalpojuma cenā ietilpst visi Izpildītāja izdevumi, kas viņam radušies sakarā ar Pakalpojuma veikšanas izpildi, tajā skaitā Izpildītāja darbinieku darba samaksa, transporta izdevumi, kā arī visi valsts un pašvaldības noteiktie nodokļi (izņemot PVN), nodevas un citas izmaksas, kas saistītas ar Pakalpojumu.
   3. Par faktiski veiktajiem Pakalpojumiem Pasūtītājs maksā saskaņā ar Izpildītāja izrakstīto rēķinu, pārskaitot naudu uz Izpildītāja norādīto bankas kontu 60 (sešdesmit) dienu laikā no Pakalpojumu pieņemšanas un nodošanas akta parakstīšanas un rēķina saņemšanas dienas.
   4. Pamats rēķina izrakstīšanai ir abpusēji parakstīts Pakalpojumu pieņemšanas un nodošanas akts, kuru Izpildītājs sagatavo un iesniedz Pasūtītājam. Pasūtītājs pieņemšanas un nodošanas aktu paraksta 5 (piecu) darba dienu laikā no saņemšanas dienas, vai arī atbilstoši Līguma 6.9. punktā noteiktajā kārtībā iesniedz Izpildītājam rakstisku pretenziju par Izpildītāja sniegtajiem Pakalpojumiem, norādot arī minēto trūkumu novēršanas termiņu.
   5. Pakalpojumi uzskatāmi par izpildītiem un nodotiem Pasūtītājam, ja Pakalpojumu pieņemšanas un nodošanas akts ir abpusēji parakstīts 2 (divos) eksemplāros.
   6. Par samaksas dienu tiek uzskatīta tā diena, kad Pasūtītājs ir veicis pārskaitījumu uz Izpildītāja norādīto bankas norēķinu kontu.
   7. Puses vienojas, ka Izpildītājs rēķinus un aktus par savstarpējo norēķinu salīdzināšanu sagatavo elektroniskā formā un tie būs derīgi bez paraksta un zīmoga. Rēķini un akti par savstarpējo norēķinu salīdzināšanu tiek nosūtīti elektroniski uz Pasūtītāja elektronisko pasta adresi: [rekini@stradini.lv](mailto:rekini@stradini.lv).
3. Pušu tiesības un pienākumi
   1. Pasūtītājs:
      1. nodrošina Izpildītāja darbinieku un transporta piekļuvi objektam;
      2. pieņem Pakalpojumu Līgumā noteiktajā kārtībā;
      3. samaksā par kvalitatīvu, Līguma prasībām atbilstošu Pakalpojumu;
      4. pēc Izpildītāja rakstiska pieprasījuma sniedz Izpildītājam kvalitatīvai izpildei visu savā rīcībā esošo informāciju par Objektu.
   2. Izpildītājs:
      1. ar saviem resursiem – darbaspēku un tehniku, izmantojot savas profesionālās iemaņas veic Pakalpojuma izpildi;
      2. garantē veiktā Pakalpojuma atbilstību Līguma 1.pielikumā “Tehniskajā specifikācija” norādītajiem nosacījumiem;
      3. saskaņo Pakalpojuma izpildes laiku ar Līguma 8.1.1.apakšpunktā norādīto Pasūtītāja pilnvaroto personu pa e-pastu;
      4. veic Pakalpojumu saskaņā ar Līguma noteikumiem un ievērojot normatīvo aktu prasības, kā arī Pasūtītāja ieteikumus un norādījumus attiecībā uz Pakalpojumu;
      5. garantē, ka Līguma darbības laikā ir spēkā esoša Valsts vides dienesta izsniegta Atkritumu apsaimniekošanas atļauja;
      6. veic Pakalpojumu, ar pienācīgu rūpību izturoties pret Pasūtītāja īpašumu, nenodarot kaitējumu objekta konstruktīvajiem elementiem;
      7. pēc Pasūtītāja pieprasījuma sniedz pilnu informāciju par Pakalpojuma izpildes gaitu un nepieciešamības gadījumā sniedz visu nepieciešamo informāciju, kas ir Izpildītāja rīcībā un ir saistīta ar Līguma izpildi;
      8. Izpildītājs par saviem līdzekļiem veic civiltiesiskās atbildības apdrošināšanu pret iespējamiem zaudējumiem, kas var rasties Pasūtītājam vai trešajām personām Izpildītāja darbības, bezdarbības vai neuzmanības rezultātā un 5 (piecu) darba dienu laikā pēc Līguma spēkā stāšanās dienas iesniedz civiltiesiskās atbildības apdrošināšanas līgumu ar apdrošināšanas summu ne mazāku kā 30 000,00 EUR (trīsdesmit tūkstoši euro un 00 centi).
      9. sniedzot Pakalpojumu, ir atbildīgs par darba drošības, darba aizsardzības un ugunsdrošības, apkārtējās vides aizsardzības noteikumu, kā arī citu spēkā esošo ārējo normatīvo aktu, kas reglamentē Pakalpojuma izpildi, prasību ievērošanu un pasākumu nodrošināšanu. Izpildītājs ir atbildīgs par jebkādām sekām, kuras var rasties šajā Līguma punktā minēto pienākumu nepienācīgas vai nekvalitatīvas izpildes rezultātā;
      10. neievērojot darba drošības, darba aizsardzības un ugunsdrošības prasības objektā, Pasūtītājs ir tiesīgs apturēt darbus līdz pārkāpuma novēršanai, Izpildītājam nepagarinot Pakalpojuma izpildes termiņu.
4. **Līguma darbības termiņš un izbeigšana**
   1. Līgums stājas spēkā tā abpusējas parakstīšanas dienā un ir spēkā līdz Pušu saistību pilnīgai izpildei.
   2. Izpildītājs sniedz Pasūtītājam Pakalpojumu **36 (trīsdesmit sešus) mēnešus** no Līguma abpusējas parakstīšanas dienas vai līdz brīdim, kad Pasūtītājs saskaņā ar Līgumu ir izlietojis Līguma 2.1.punktā minēto Kopējo līgumcenu (atkarībā no tā, kurš no nosacījumiem iestājas pirmais).
   3. Puses ir tiesīgas pagarināt Līguma termiņu abpusēji par to vienojoties un saskaņā ar Publisko iepirkumu likumu.
   4. Pasūtītājs ir tiesīgs palielināt Līguma 2.1. punktā norādīto Līgumcenu, saskaņā ar Publisko iepirkumu likuma nosacījumiem.
   5. Puses ir tiesīgas izdarīt grozījumus Līguma noteikumos‚ savstarpēji par to vienojoties.
   6. Grozījumi ir izdarāmi rakstveidā un stājas spēkā pēc abu Pušu parakstīšanas.
   7. Pasūtītājam ir tiesības jebkurā laikā vienpusēji izbeigt Līgumu bez jebkādu zaudējumu atlīdzības pienākuma saistībā ar Līguma izbeigšanu, nosūtot par to paziņojumu ar elektroniskā pasta starpniecību, izmantojot drošu elektronisko parakstu, ja ir iestājies vismaz viens no šādiem gadījumiem:

4.7.1. Pasūtītājam zudusi nepieciešamība saņemt Pakalpojumus no Izpildītāja;

4.7.2. Izpildītājs nepilda vai nepienācīgi pilda kādu no Līguma noteikumiem;

4.7.3. notikusi Izpildītāja likvidācija;

4.7.4. pret Izpildītāju uzsākta maksātnespējas procedūra.

Līgums uzskatāms par izbeigtu otrajā darba dienā pēc paziņojuma nosūtīšanas.

* 1. Izbeidzot Līgumu pirms termiņa, Pusessastāda un abpusēji paraksta atsevišķu aktu par faktiski izpildītājiem Pakalpojumiem konkrētajā laika posmā (no pēdējā Pakalpojumu pieņemšanas un nodošanas akta parakstīšanas dienas līdz Līguma izbeigšanas dienai) un veic galīgos norēķinus. Veicot galīgo samaksu, Pasūtītājs ir tiesīgs ieturēt aprēķināto līgumsodu un/vai zaudējuma atlīdzību. Savstarpējā norēķināšanās tiek veikta 15 (piecpadsmit) darba dienu laikā no šajā punktā minētā akta abpusējas parakstīšanas dienas.

1. **Pušu atbildība**
   1. Izpildītājs apņemas pilnā apmērā atlīdzināt Pasūtītājam zaudējumus, kas radušies Pasūtītājam Izpildītāja, tā darbinieku prettiesiskas darbības vai bezdarbības dēļ, sniedzot Pakalpojumus.
   2. Ja Pasūtītājs neievēro Līguma 2.3.punktā noteikto rēķina apmaksas termiņu, tad Izpildītājam ir tiesības prasīt no Pasūtītāja līgumsodu 0,1% apmērā no laikā nenomaksātās summas par katru nokavēto dienu, bet kopumā ne vairāk kā 10 % (desmit procenti) no Līguma 2.1.punktā minētās Kopējās līgumcenas.
   3. Ja Izpildītājs neievēro kādu no Līgumā minētajiem vai saskaņā ar Līgumu noteiktajiem termiņiem, Pasūtītājam ir tiesības prasīt no Izpildītāja līgumsodu 0,1% apmērā no Līguma 2.1.punktā minētās Kopējās līgumcenas, bet kopumā ne vairāk kā 10 % (desmit procenti) no Līguma 2.1.punktā minētās Kopējās līgumcenas.
   4. Ja Izpildītājs nepilda vai nepienācīga pilda Līgumu, izņemot termiņa nokavējumu, tad Pasūtītājam ir tiesības prasīt no Izpildītāja līgumsodu EUR 50,00 (piecdesmit *euro* un 00 centi) apmērā par katru konstatēto gadījumu, kā arī ja tiek kavēta Līguma 3.2.8. punktā civiltiesiskā apdrošināšanas polises iesniegšana Pasūtītājam.
   5. Puses vienojas, ka pienākošos līgumsodus, saskaņā ar Līgumu, Pasūtītājs ir tiesīgs atskaitīt no Izpildītājam izmaksājamām naudas summām.
   6. Līgumsoda samaksa neatbrīvo Puses no Līguma saistību turpmākas pienācīgas pildīšanas, un pienākuma atlīdzināt zaudējumus.
   7. Ja Pasūtītāju neapmierina kāda konkrēta Izpildītāja darbinieka pakalpojuma kvalitāte, pēc Pasūtītāja ierosinājuma Izpildītājam ir pienākums nodrošināt minētā darbinieka aizstāšanu Objektā ar citu, kvalificētu Izpildītāja darbinieku.
2. Pakalpojuma izpildes termiņi, kārtība un nosacījumi
   1. Pasūtītāja pilnvarota persona pasūta Pakalpojumu pēc faktiskās nepieciešamības, nosūtot Izpildītāja pilnvarotai personai pieprasījumu (turpmāk – Pieprasījums) uz Izpildītāja pilnvarotās personas elektroniskā pasta adresi peteris@ekozona.lv un telefoniski (tālr. Nr. 20211600), informējot Izpildītāju par Pieprasījuma nosūtīšanu.
   2. Pieprasījumu veic Līguma 8.1.1.apakšpunktā norādītā Pasūtītāja pilnvarotā persona un Pieprasījumā norāda Pakalpojuma aptuveno apjomu;
   3. Pieprasījumā norādītais Pakalpojuma izpildes termiņš ir līdz 5 (piecām) darba dienām. Puses ir tiesīgas pagarināt Pakalpojuma izpildes termiņu, par to savstarpēji (e-pasta veidā) vienojoties.
   4. Ja pastāv no Izpildītāja darbības neatkarīgi šķēršļi Pakalpojuma izpildei, Izpildītājs par tiem nekavējoties informē Pasūtītāju. Šādā gadījumā Puses ir tiesīgas rakstveidā vienoties par Pakalpojuma izpildes termiņa pagarināšanu.
   5. Izpildītājs pirms un pēc Pakalpojuma sniegšanas veic objekta fotofiksāciju.
   6. Par katru Pakalpojuma izpildi tiek sagatavots un abpusēji parakstīts Pakalpojuma nodošanas-pieņemšanas akts 2 (divos) eksemplāros, pa vienam eksemplāram katrai Pusei. Pakalpojums uzskatāms par izpildītu ar Pakalpojuma nodošanas-pieņemšanas akta abpusējas parakstīšanas brīdi.
   7. Ja Izpildītājs Pakalpojuma izpildes laikā sabojā zālienu, ietvi, piebraucamo vai pagalma ceļu (turpmāk – segums), tad Līgumā norādītā Pasūtītāja pilnvarotā persona, konstatējot šo faktu, sagatavo foto fiksāciju un aktu par sabojāto segumu (turpmāk –Akts) 2 (divos) eksemplāros, kuru paraksta abas Puses. Pa vienam Akta eksemplāram saņem katra Puse. Ja Izpildītājs atsakās parakstīt Aktu, tad aktu paraksta Pasūtītājs, un tam ir tādas pašas juridiskās sekas it kā to būtu parakstījušas abas Puses. Akts pēc reģistrēšanas pie Pasūtītāja tiek nosūtīts Izpildītājam kā reģistrēts pasta sūtījums.
   8. Izpildītājs ar saviem resursiem un par saviem līdzekļiem veic aktā konstatēto bojājumu atjaunošanu un/vai remontu. Seguma bojājumi, kas radušies Pakalpojuma izpildes rezultātā, Izpildītājs novērš **2 (divu) darba dienu laikā** no Akta nosūtīšanas (e-pasta sūtījums) dienas.
   9. Pasūtītāja pilnvarotai personai ir tiesības pārbaudīt un nepieņemt Pakalpojumu un neparakstīt Pakalpojuma nodošanas-pieņemšanas aktu, ja Pakalpojums izpildīts nekvalitatīvi vai neatbilstoši Līguma noteikumiem. Šajā gadījumā Pasūtītāja pilnvarotā persona sagatavo aktu par nekvalitatīvi sniegtu Pakalpojumu un **2 (divu) darba dienu** laikā to nosūta kopā ar rakstveida pretenziju uz Līguma 8.1.2. apakšpunktā norādīto Izpildītāja pilnvarotās personas e-pastu.
   10. Izpildītājs Līguma noteikumiem neatbilstoši veiktā Pakalpojuma trūkumu novērš   
       **2 (divu)** dienu laikā no Pasūtītāja pretenzijas (e-pasta veidā un informēšanas pa telefonu) saņemšanas dienas. Pretenzija uzskatāma par saņemtu otrajā darba dienā pēc tās nosūtīšanas uz Līguma 8.1.2.punktā norādīto e-pastu.
3. Nepārvarama vara
   1. Arnepārvaramu varu (force majeure) saprot ārkārtēju apstākļu iestāšanos, kurus nevarēja paredzēt, novērst vai ietekmēt, un par kuru rašanos Puses nenes atbildību, tas ir, dabas katastrofas, kara darbība, terora akti, blokādes, valsts un pašvaldību institūciju rīcība un to pieņemtie normatīvie akti, lēmumi un rīkojumi, civiliedzīvotāju nemieri, citi ārkārtēja rakstura negadījumi, par kuru attiecināšanu uz nepārvaramas varas apstākļiem Pusēm jālūdz to konstatēt citai kompetentai un neatkarīgai institūcijai.
   2. Pusēm ir tiesības pagarināt Līguma nosacījumu izpildes termiņus par laika posmu, kurā darbojas nepārvarama vara, ja Puse ne vēlāk par 3 (trīs) darba dienām no nepārvaramas varas iestāšanās dienas rakstiski paziņo otrai Pusei par neiespējamību pildīt savas saistības, kas radusies nepārvaramas varas dēļ.
   3. Nesavlaicīga paziņojuma par nepārvaramas varas sākumu un beigu laiku gadījumā Puses netiek atbrīvotas no saistību izpildes.
   4. Ja nepārvaramas varas dēļ Līguma izpilde aizkavējas ilgāk par 30 (trīsdesmit) kalendārajām dienām, Puse ir tiesīga vienpusēji lauzt Līgumu, par to rakstveidā brīdinot otru Pusi, 7 (septiņas) kalendārās dienas iepriekš.
   5. Ja Līgums tiek atcelts nepārvaramas varas apstākļu dēļ, nevienai no Pusēm nav tiesības pieprasīt no otras Puses atlīdzināt zaudējumus, kas Pusēm rodas nepārvaramas varas dēļ.
4. **Citi noteikumi**
   1. Pušu atbildīgās personas Līguma izpildē:
      1. Pasūtītāja atbildīgā persona – Ineta Caune, tālrunis \_\_\_\_\_\_\_\_, e-pasts: \_\_\_\_\_\_\_\_\_\_\_;
      2. Izpildītāja atbildīgā persona - Pēteris Bērziņš, tālrunis \_\_\_\_\_\_\_\_\_\_, e-pasts: \_\_\_\_\_\_\_\_\_\_.
   2. Pušu noteiktās Līguma izpildes atbildīgās personas, kas norādītas Līguma 8.1.punktā, ir atbildīgas par Līguma darbības koordinēšanu, problēmsituāciju risināšanu, pasūtījumu veikšanu, Pakalpojumu atbilstības pārbaudi saskaņā ar Līguma noteikumiem, pretenziju nosūtīšanu un Pakalpojumu nodošanas un pieņemšanas aktu parakstīšanu.
   3. Puses tiek atbrīvotas no atbildības par Līguma saistību neizpildi vai nepienācīgu izpildi, ja tā rodas nepārvaramas varas apstākļu ietekmes rezultātā, kurus Puses nevarēja ne paredzēt, ne novērst, ne ietekmēt. Pusei, kuras līgumsaistību izpildi ietekmē nepārvaramas varas apstākļi, nekavējoties pēc šādu apstākļu iestāšanās (bet ne vēlāk kā 3 (trīs) darba dienu laikā) ir par to jāziņo otrai Pusei, iesniedzot arī kompetentas iestādes izsniegtu izziņu ar minēto apstākļu apstiprinājumu un raksturojumu.
   4. Jebkuri Līguma grozījumi vai papildinājumi ir spēkā tikai tad, ja tie ir izteikti rakstveidā un abu Pušu parakstīti.
   5. Visi strīdi, kas rodas saistībā ar šo Līgumu un tā izpildi, vispirms tiek risināti savstarpēju sarunu ceļā, bet, ja vienošanos neizdodas panākt, tad tie tiek nodoti izšķiršanai Latvijas Republikas tiesā saskaņā ar Latvijas Republikā spēkā esošiem normatīviem aktiem.
   6. Kādam no Līguma noteikumiem zaudējot spēku normatīvo aktu grozījumu gadījumā, Līgums nezaudē spēku tā pārējos punktos, un šajā gadījumā Pušu pienākums ir piemērot Līgumu atbilstoši spēkā esošajiem normatīvajiem aktiem.
   7. Ja kādai no Pusēm tiek mainīts juridiskais statuss vai kādi Līgumā minētie Pušu rekvizīti, tālruņa, faksa numuri, e-pasta adreses, adreses u.c., tad tā nekavējoties rakstiski paziņo par to otrai Pusei. Ja Puse neizpilda šī punkta noteikumus, uzskatāms, ka otra Puse ir pilnībā izpildījusi savas saistības, lietojot šajā Līgumā esošo informāciju par otru Pusi.
   8. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši Pušu saistību pārņēmējam.
   9. Līgums ir sagatavots latviešu valodā uz 5 (piecām) lapām ar diviem pielikumiem uz 2 (divām) lapām, 2 (divos) eksemplāros, no kuriem viens tiek nodots Pasūtītājam, bet otrs - Izpildītājam. Abiem Līguma eksemplāriem ir vienāds juridiskais spēks.
   10. Līgumam tiek pievienoti sekojoši pielikumi, kas ir tā neatņemamas sastāvdaļas:
       1. 1.pielikums – Tehniskā specifikācija – Tehniskais piedāvājums uz 1 (vienas) lapas;
       2. 2.pielikums – Finanšu piedāvājums uz 1 (vienas) lapas.
5. **Pušu rekvizīti un paraksti**

|  |  |
| --- | --- |
| **Pasūtītājs:**  **VSIA “Paula Stradiņa klīniskā**  **universitātes slimnīca”**  Reģ. Nr. 40003457109  Pilsoņu iela 13, Rīga, LV - 1002  Konta Nr. LV74HABA0551027673367  Banka: AS Swedbank  Kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | **Izpildītājs:**  **SIA “Ekozona”**  Reģ. Nr.: 40103347286  Mednieku iela 24-27, Ogre, Ogres novads,LV-5001  Konta Nr.: LV41HABA0551029657514  Banka: AS Swedbank  Kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

I.Kreicberga I.Spārniņa